Kort efter klokken 14 lørdag eftermiddag blev politi og redningsmandskab kaldt ud til en voldsom trafikulykke i krydset Aalborgvej-Trekronervejen-Mellemmøllevej i Tingskoven mellem Fjerritslev og Brovst. En 18-årig mand var kommet kørende ad Aalborgvej. En kvinde, der kom kørende på en sidevej, overså sin ubetingede vigepligt - og kørte direkte ud på Aalborgvej og ud foran manden. Den unge mand lavede en undvigemanøvre for at undgå at ramme kvindens bil. Men han ramte i stedet ind i et vejtræ - og blev dræbt på stedet. Det oplyser vagtchef hos Nordjyllands Politi, Henrik Beck. Den 18-årige kom fra lokalområdet. Hans pårørende er underettet om ulykken.

Opsummering:
En kun 18-årig mand mistede livet, da han under en undvigemanøvre ramte et vejtræ.